《寄陈小梧楚中》
清代·沈清瑞

芳渚东风长蕙荪，知君倚棹过荆门。云生晚郭连山色，雪尽春江见岸痕。

旧笛梦吹吴地远，新潮愁对楚天昏。夜分应恨猿吟苦，瞑宿湘南烟水村。

作者简介：（1758—?）江苏吴县人，初名南沅，字吉人，号芷生。沈起凤弟。乾隆五十二年进士，官知县。少慧，有“小鸿博”之誉。工诗文，宗法六朝，词亦灵隽。年未四十而卒。有《沈氏群峰集》、《保春词》、《韩诗故》、《孟子逸语》、《史记补注》。